Nafarroako Parlamentuko Mahaiak, 2022ko ekainaren 13an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Klima-aldaketaren Nafar Herritar-batzarrari buruz Ainhoa Aznárez Igarza andreak aurkezturiko galdera (10-22/PES-00188).

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2022ko ekainaren 13an

Lehendakaria: Unai Hualde Iglesias

GALDERAREN TESTUA

Podemos-Ahal Dugu foru parlamentarien elkarteari atxikitako foru parlamentari Ainhoa Aznárez Igarza andreak, Legebiltzarreko Erregelamenduan xedatuaren babesean, eskatzen du honako galdera hau Landa Garapeneko eta Ingurumeneko Departamentura igortzea, idatziz erantzun dakion.

Kontuan harturik Klima-aldaketari eta Energia-trantsizioari buruzko martxoaren 22ko 4/2022 Foru Legearen 15. artikuluan aurreikusitakoa, hain zuzen ere 3.q) apartatuan Klima-aldaketaren Nafar Herritar-batzarraren osaera, antolaketa eta funtzionamendua arautzeko kontseilariak foru agindu bat onesteari buruzko aurreikuspena.

1. Kontuan hartuz larrialdi klimatikoa eta Klima-aldaketari buruzko Adituen Gobernuarteko Taldearen azken txostenak, noizko aurreikusten da aipatu foru aginduaren onespena?

2. Zer mekanismo aurreikusten da batzarraren gomendioak gauzatzeko?

3. Zer mekanismo aurreikusi behar da bermatze aldera batzarraren prozesua herritar guztienganaino hedatzea, ohar daitezen erronkaren tamainaz eta behar ditugun eraldaketa sakonez?

4. Zer mekanismo aurreikusiko da aurreikusitako zozketa egiteko, zeinak bermatuko duen batzarrean kide izan daitezkeen pertsona guztien parte hartzea?

5. Zer ezaugarri sozial (geruza) hartuko da kontuan lagina gizartearen ordezkaria izan dadin?

6. Zer irizpide erabiliko da aipatu aginduan aurreikusten den adituak hautatzeko? Eta koordinazio eta laguntza tekniko-logistikoko talderako?

Iruñean, 2020ko ekainaren 9an

Foru parlamentaria: Ainhoa Aznárez Igarza